Riippumaton tuomioistuin totesi kesällä olevan kiistatonta, että Kiina on vienyt luvatta elimiä mielipidevangeilta ainakin vuodesta 1999 asti.

Enver Tohti kertoo poistaneensa maksan ja munuaiset elävältä ihmiseltä Kiinassa vuonna 1995. Nyt hän kiertää maailmalla kertomassa Kiinan valtion elinryöstöistä.­

Oli kesä 1995, elettiin heinäkuuta tai elokuuta. Sen Enver Tohti muistaa hyvin, että Ürümqin kaupungissa, Kiinan Xianjiangin maakunnassa oli kuuma.

Tohti työskenteli kirurgina Kiinan keskushallinnon alaisessa sairaalassa, ja sinä päivänä hän oli ainoa kirurgi, jolla ei ollut kalenterissa yhtään leikkausta. Esimies kutsui hänet luokseen ja kysyi, haluaisiko Tohti tehdä seuraavana päivänä jotain ”villiä”.